“Купала. Кругі раю” – класічны прыклад “дацкай” пастаноўкі. Спектакль прымеркаваны да 130-годдзя з дня нараджэння класіка беларускай літаратуры. Перад гледачамі пункцірна праходзяць галоўныя падзеі з біяграфіі Янкі Купалы – яго нараджэнне, прэтэнзіі бацькі Купалы на шляхецтва, гульні будучага паэта са сваімі сябрамі, чытанне галоўным героем верша “Прарок”, спрэчкі з уладай наконт выдання газеты “Наша ніва”, вяселле з Уладзіславай Францаўнай… А ў фінале спектакля – трагічныя падзеі 1942 года, што адбыліся ў гасцініцы “Масква”. Найбольш удзячная аўдыторыя “Кругоў раю” – школьнікі. Біяграфія Янкі Купала, расказаная на старонках школьнага падручніка, часцей за ўсё выклікае ў іх нуду. А калі яна ўвасобленая на сцэне – успрымаецца зусім іначай.